Oficialusis leidinys C 152 , 28/06/2003 p. 0001 - 0002



Tarybos aktas 2003 m. birželio 5 d. iš dalies keičiantis 1998 m. lapkričio 3 d. Tarybos aktą, nustatantį Europolo informacijos konfidencialumo taisykles (2003/C 152/01) EUROPOS SĄJUNGOS TARYBA, atsižvelgdama į Konvenciją dėl Europos policijos biuro įsteigimo (Europolo konvenciją) [1], ypač į jos 31 straipsnio 1 dalį, atsižvelgdama į Danijos Karalystės iniciatyvą [2], atsižvelgdama į Europos Parlamento nuomonę [3], atsižvelgdama į Europolo Valdybos parengtą projektą, kadangi: (1) turėtų būti suvienodinti, atsižvelgiant į taikytinas apsaugos priemones, Europole taikytini klasifikavimo lygiai, kad jie kaip galima labiau atitiktų dabar Europos Sąjungos institucijose taikomus lygius ir esamus tarptautinius standartus, (2) Taryba vieningai priima atitinkamas informacijos, kurią Europolas gauna arba kuria jis keičiasi pagal Europolo konvenciją, konfidencialumo taisykles, PRIĖMĖ ŠĮ AKTĄ: 1 straipsnis 1998 m. lapkričio 3 d. Tarybos aktas, nustatantis Europolo informacijos konfidencialumo taisykles [4], iš dalies keičiamas taip: 1. 1 straipsnio g punktas pakeičiamas taip: "g) "klasifikavimo lygis" – saugumo žymuo, naudojamas Europole ar per jį apdorojamam dokumentui ženklinti, kaip nurodyta 8 straipsnyje;" 2. 8 straipsnio 1 dalies paskutinis sakinys pakeičiamas taip: "Informacija, kuriai taikomas pagrindinis apsaugos lygis ir kuriai neskiriamas joks klasifikavimo lygis, žymima "Europol Unclassified ("Europolo neklasifikuojama";), viešai neskelbtina";"; 3. 8 straipsnio 4 dalis keičiama taip: "4. Europolo klasifikavimo lygiai bus pavadinti taip: "Europol Restricted"("Europolo riboto naudojimo"): ši klasifikacija taikoma informacijai ir medžiagai, kurią atskleisti neturint tam leidimo būtų nenaudinga Europolo arba vienos ar daugiau valstybių narių interesams; "Europol Confidential" ("Europolo konfidenciali"): ši klasifikacija taikoma informacijai ir medžiagai, kurią atskleidus neturint tam leidimo būtų padaryta žala esminiams Europolo arba vienos ar daugiau valstybių narių interesams; "Europol Secret" ("Europolo slapta"): ši klasifikacija taikoma tik tokiai informacijai ir medžiagai, kurią atskleidus neturint tam leidimo būtų padaryta didelė žala esminiams Europolo arba vienos ar daugiau valstybių narių interesams; "Europol Top Secret" ("Europolo ypač slapta"): ši klasifikacija taikoma tik tokiai informacijai ir medžiagai, kurią atskleidus neturint tam leidimo būtų padaryta ypatingai didelė žala esminiams Europolo arba vienos ar daugiau valstybių narių interesams. Kiekvienas Europolo klasifikavimo lygis siejamas su konkrečiu saugumo paketu, taikomu Europolo viduje. Saugumo paketai užtikrina įvairus apsaugos lygius priklausomai nuo informacijos turinio ir atsižvelgiant žalą, kurią Europolo ar valstybių narių interesams galėtų padaryti neteisėta prieiga arba informacijos paskleidimas ar panaudojimas. Surinkus skirtingo lygio apsaugos žymenis turinčią informaciją, taikytinas klasifikavimo lygis negali būti žemesnis nei tas, kurį turi aukščiausiu lygiu saugoma informacija. Visais atvejais informacijos grupei gali būti suteiktas aukštesnis apsaugos lygis nei taikytas atskiroms jos dalims. Apsaugos žymenį turinčių dokumentų vertimams taikoma tokia pati apsauga kaip ir jų originalams." 4. 8 straipsnio 5 dalis pakeičiama taip: "5. Saugumo paketus sudaro įvairios techninės, organizacinės arba administracinės priemonės, kaip nustatyta Saugumo vadove."; 5. 9 straipsnio 2 dalis pakeičiama taip: "2. Pasirinkdamos bet kurį klasifikavimo lygį, valstybės narės atsižvelgia į informacijos klasifikavimą pagal savo nacionalinius teisės aktus, į deramam Europolo funkcionavimui reikalingą operatyvinį lakstumą, į reikalavimą, kad teisėsaugos informacijos klasifikavimas būtų išimtis, taip pat ir į tai, kad jei tokią informaciją būtina klasifikuoti - būtų taikomas kaip galima žemesnis lygis."; 6. 11 straipsnio 3 dalyje terminai "1 arba 2 lygis" pakeičiami "Europolo riboto naudojimo lygis arba Europolo konfidencialus lygis". 7. Visame teisės akte žodžiai "saugumo lygis" arba "saugumo lygiai" atitinkamai pakeičiami žodžiais "klasifikavimo lygis" arba "klasifikavimo lygiai". 2 straipsnis Šis aktas įsigalioja 2003 m. liepos 1 d. 3 straipsnis Šis aktas skelbiamas Europos Sąjungos oficialiajame leidinyje. Priimta Liuksemburge, 2003 m. birželio 5 d. Tarybos vardu Pirmininkas M. Chrisochoïdis [1] OL C 316, 1995 11 27, p. 2. Konvencija su paskutiniais pakeitimais, padarytais 2002 m. lapkričio 28 d. protokolu (OL C 312, 2002 12 16, p.2.). [2] OL C 286, 2002 11 22, p.19. [3] Nuomonė pareikšta 2003 m. balandžio 9 d. (dar nepaskelbta Oficialiajame leidinyje). [4] OL C 26, 1999 1 30, p.10. --------------------------------------------------